Y.S. Agus Suseno
KAYUH BAIMBAI
ayu bangun anakku buah hati caramin mata
ari sudah landung siang
lakasi kita bakayuh ke muhara
batimpungas ikam anakku nang baiman
bawa pangayuh bukah ka jukung
si nanang atawa si galuh nang tagancang di haluan
nang kaur mata manimba di buritan
ayu hancapi ayun pangayuh
kaih ilung ka higa sampung
hantak pangayuh baimbai
tuju muhara sungai
jukung balumut magin balaju
timbun dupa kurrr sumangat lambung mangkurat
lilit babatsal pitua raga samudra
babatis tunggal bapitulakan malangkah watun
turun baluncat bajajak di babun
phusss! nang di anjung nang di tambangan!
jangan bakakutuan!
muhara masih jauh
di sana kita balabuh sauh
lalu badaku sambil manyapu paluh
1988
Y.S. Agus Suseno
SAPULUH DAPA PADA MASIGIT NOOR
Sapuluh dapa pada tahiyat ahir ini, ya Allah
hambur kaut manusia manyambah dunia
Tanggui kubah langit nang manudungi hati runduk-rundukan
Tambus kada nang ngaran doa
Tagal halulung urang nang marista
(Sambat pang: gasan siapa banua nangini
Kota nang mahayangkang nangini
Rahmat nang kada sing pagatan nangini?)
Sapuluh dapa pada wirid ini, ya Allah
Lampu kamudaratan kacilangan kilir-kiliran nangkaya banyu mata
Tangisan duniakah nangini ngarannya atawa galahak tawanya
Atawa jaman kitakah nang sudah sasain gila?
(Ujar habar, haraga bujang asli murah banar sudah
Salambar karcis ka mal haja
Atawa bagandakan ka diskotik nang ada)
Sapuluh dapa pada dikir ini, ya Allah
Kalincawaian tangan-tangan malaikat kaadilan
Hukum kada lagi jadi junjungan, tapi duit wan kakuasaan
Rumah Sakit kada lagi jadi wadah urang garing
Tapi gudang asap nang palak kaculasan wan nafsi-nafsi
Sapuluh dapa pada masigit ini, ya Allah
Kalambisikan suara-suara nang kada kawa lagi basuara
Di murung ini lawas ulun hadangi jukung sampian
Kalu pang kawa jua ulun umpat babuat mamandirakan
Kasih sayang manusia nang taburahai buang bairan
(Basunyi pang sasakali!
Itihi rahmat-Nya nang badaradai turun
Kada katahuan nangkaya ambun
Nangkaya tangisan sukma
Tangis kada babanyu mata
Tang malibuk ha dalam dada!)
1990
gla_Latn bjn_Latn jav_Latn min_Latn bjn_Latn bjn_Latn bjn_Latn bjn_Latn bjn_Latn ban_Latn bjn_Latn bjn_Latn bjn_Latn bjn_Latn bjn_Latn ban_Latn bjn_Latn min_Latn bjn_Latn zsm_Latn bjn_Latn ind_Latn bjn_Latn unk gla_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn sun_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn tgl_Latn bjn_Latn bjn_Latn bjn_Latn bjn_Latn bjn_Latn unk